wickkiey/tamil-wikipedia-markdown huggingface dataset:
# சுங்கை பீலேக்



**சுங்கை பீலேக்** (மலாய் மொழி: *Sungai Pelek*; ஆங்கிலம்: *Sungai Pelek*; சீனம்: 双溪比力) என்பது மலேசியா, சிலாங்கூர்,சிப்பாங் மாவட்டத்தில் உள்ள ஒரு சிறு நகரம்.  

கோலாலம்பூர் பன்னாட்டு வானூர்தி நிலையத்தில் இருந்து 30 கி.மீ.; கோலாலம்பூர் மாநகரில் இருந்து 70 கி.மீ. சிரம்பான் மாநகரில் இருந்து 50 கி.மீ. தொலைவில் உள்ளது.  

இந்த நகரம் பாகன் லாலாங் *(Bagan Lalang)* கடற்கரைக்கு அருகில் அமைந்து இருப்பதால், சிப்பாங் தங்கக் கடற்கரை நகரம் *(Golden Coast Sepang)* என்றும் பெயர் பெற்றுள்ளது.  

## பொது

இந்த நகரம் நெகிரி செம்பிலான் மாநிலத்தில் இருந்து சுங்கை சிப்பாங் *(Sungai Sepang)* எனும் சிப்பாங் ஆற்றினால் பிரிக்கப் படுகிறது. உண்மையில் சுங்கை சிப்பாங் ஓர் ஆறு அல்ல; அது கடல் பெருக்கினால் 15 கி.மீ. தூரத்திற்கு பெருநிலப் பகுதிக்குள் செல்லும் கால்வாய்கள் அமைப்பு ஆகும்.  

இந்த நகரத்தைச் சுற்றிலும் ஏராளமான சதுப்புநிலக் காடுகள் உள்ளன. அவற்றில் பெரும்பாலானவை வண்டல் மண்ணால் உருவான நிலப் படுகைகள்.  

அத்துடன் உள்ளூரில் கிடைக்கும் களிமண் கொண்டு செங்கல் தயாரிக்கும் தொழிலுக்கும் இந்த நகரம் பிரபலம் பெற்றது. இருப்பினும் அண்மைய காலங்களில் செங்கல் தொழிற்சாலைகள் மிகவும் குறைந்துவிட்டன.  

### குடியிருப்புகள்

இந்தச் சிறு நகரத்திற்கு அருகில் புக்கிட் பாங்கோங் *(Bukit Bangkong),* பத்து அம்பாட் *(Batu Empat),* பத்து டுவா *(Batu Dua),* தெலுக் மெர்பாவ் *(Teluk Merbau)* மற்றும் சிப்பாங் கெச்சில் *(Sepang Kecil)* போன்ற குடியிருப்புகள் உள்ளன.  

இவற்றுள் புக்கிட் பாங்கோங் முன்பு ஒரு சிறிய பழங்குடியினக் குடியேற்றமாக இருந்தது. ஆனால் தற்போது ஜாவானியர்கள் மலாய் மக்கள் *(Javanese Malay)* அதிகமாக உள்ளனர்.  

இந்த நகரில் இரு இந்து ஆலயங்கள் உள்ளன. தாமான் ஸ்ரீ சுங்கை பீலேக்கில் இருந்து சுமார் 300 மீட்டர் தொலைவில் ஸ்ரீ விநாயகர் கோயில் உள்ளது. தாமான் செந்தோசாவில் தேவி ஸ்ரீ கருமாரியம்மன் கோயில் உள்ளது.  

## தெலுக் மெர்பாவ் தமிழ்ப்பள்ளி

சுங்கை பீலேக் நகரில் இருந்து 5 கி.மீ. தொலைவில் தெலுக் மெர்பாவ் தமிழ்ப்பள்ளி உள்ளது. இந்தப் பள்ளியில் 322 மாணவர்கள் பயில்கிறார்கள்.  

| தெலுக் மெர்பாவ் தோட்டம் | SJK(T) Teluk Merbau | **தெலுக் மெர்பாவ் தமிழ்ப்பள்ளி** | சுங்கை பீலேக் | 322 | 27 | } |
| --- | --- | --- | --- | --- | --- | --- |
# கார்பன் ஆக்சோ ஆலைடுகள்

**கார்பன் ஆக்சோ ஆலைடுகள்** என்பவை வேதியியல் சேர்மங்களின் ஒரு வகை குழு ஆகும். இவை கார்பன், ஆக்சிசன் மற்றும் ஆலசன்கள் அணுக்களை மட்டுமே கொண்டிருக்கின்றன. இவற்றில் கார்போனைல் ஆலைடுகளும் (COX<sub>2</sub>) ஆக்சாலில் ஆலைடுகளும் (C<sub>2</sub>X<sub>2</sub>O<sub>2</sub>) அடங்கும். X எனப்படும் ஆலசன் அணுக்கள் ஒரே மாதிரியாக இருக்க வேண்டியதில்லை; இவை கலப்பு ஆக்சோ ஆலைடுகளில் வேறுபடுகின்றன. ஆலசன்களின் பெரும்பாலான சேர்க்கைகள் இக்குழுவில் உள்ளன ஆனால் கார்போனைல் அயோடைடு, (COI<sub>2</sub>) அறியப்படவில்லை இவை வினைத்திறன் கொண்ட ஆலசனேற்றும் முகவர்களாகும்.  
**கார்பன் ஆக்சோ ஆலைடுகள்**

| பெயர் | வாய்ப்பாடு | உருகுநிலை / °செல்சியசு | கொதிநிலை / °செல்சியசு |
| --- | --- | --- | --- |
| கார்பனைல் புளோரைடு | COF<sub>2</sub> | −114 | −83.1 |
| கார்பனைல் குளோரைடு புளோரைடு | COFCl | −42 |  |
| கார்பனைல் புரோமைடு புளோரைடு | COFBr | −20.6 |  |
| பாசுசீன் | COCl<sub>2</sub> | −127.8 | +7.6 |
| கார்பனைல் அயோடைடு புளோரைடு | COFI | −90 | +23.4 |
| கார்பனைல் புரோமைடு குளோரைடு | COClBr |  |  |
| கார்பனைல் புரோமைடு | COBr<sub>2</sub> | +64.5 |  |
| ஆக்சாலில் புளோரைடு | C<sub>2</sub>F<sub>2</sub>O<sub>2</sub> | −3 | +26.6 |
| ஆக்சாலில் குளோரைடு | C<sub>2</sub>Cl<sub>2</sub>O<sub>2</sub> | −16 | +63 |
# எலன் அல்தாசு பூங்கா



**எலன் அல்தாசு பூங்கா** (*Helen Althaus Park*) அமெரிக்காவின் ஓரிகன் மாநிலத்திலுள்ள திரவுட்டேல் நகரத்தில் அமைந்துள்ளது. முன்னதாக நீர்நிலைப் பூங்கா என்று அழைக்கப்பட்ட இப்பொதுப் பீங்கா 9.51-ஏக்கர் (3.85 எக்டேர்) பரப்பளவில் அமைந்துள்ளது. முன்னாள் நகர சபை உறுப்பினர் எலன் அல்தாசின் பெயரிடப்பட்ட இந்த பூங்காவில் ஒரு பெரிய நிலத்தடி நீர்த்தேக்கம் உள்ளது. அது கூடைப்பந்து மைதானத்தால் மூடப்பட்டுள்ளது.  

கூகர் என்ற பூனை இனத்தைச் சார்ந்த விலங்கு எலன் அல்தாசு பூங்காவில் இருப்பதாக 2015 ஆம் ஆண்டில் அறியப்பட்ட்டது.
# தம்பி கண்ணந்தானம்


**தம்பி கண்ணந்தானம்** (*Thampi Kannanthanam*) ஓர் இந்திய திரைப்பட இயக்குநர், திரைக்கதை எழுத்தாளர், தயாரிப்பாளர் மற்றும் நடிகர் ஆவார். இவர் மலையாள சினிமாவில் பணியாற்றினார். 16 திரைப்பட்டங்களை இயக்கியுள்ளார்.  
### தனிப்பட்ட வாழ்க்கை
இவர் 1953 ஆம் ஆண்டு டிசம்பர் 11 ஆம் தேதி பேபி கண்ணந்தானம் மற்றும் தங்கம்மா ஆகியோருக்கு ஆறாவது மகனாக கேரள மாநிலம்,  
கோட்டயத்தில் காஞ்சிப்பள்ளி எனும் ஊரில் பிறந்தார். அவர் எம்டி செமினரி பள்ளியிலும் செயின்ட் டொமினிக் கல்லூரியிலும் படித்தார். அவர் ஒரு உதவி இயக்குநராக தனது திரைப்பட வாழ்க்கையைத் தொடங்கினார். தம்பி குஞ்சுமோள் என்பவரை திருமணம் செய்து கொண்டார், தம்பதியருக்கு ஐஸ்வர்யா மற்றும் ஏஞ்சல் என்ற இரு குழந்தைகள் உள்ளனர்.  
## தொழில்
1983 ஆம் ஆண்டு தவளம் படத்தின் மூலம் இயக்குநராக அறிமுகமானார். இது ஒரு தீரம் (1980), அத்திமாரி (1981), மதரசிலே மோன் (1982), துடர்கதா (1991) ஆகிய திரைப்படங்களிலும் இவர் நடித்துள்ளார். 1980-90 காலகட்டத்தில் மிகவும் தீவிரமாக இயங்கினார். ராசாவின் மகன், வழியோரக்காட்சிகள், பூமியிலே ராசாக்கண்மார், இந்திரசாலம், நாடோடி, சுக்கன், மற்றும் மாந்திரீகம் ஆகியவை இவரது இயக்கத்தில் வெளியான மிகவும் குறிப்பிடத்தக்க சில படங்களாகும்.  
## இறப்பு
தம்பி கண்ணந்தானம் உடல் நலக்குறைவால் கொச்சியில் உள்ள தனியார் மருத்துவமனையில் அனுமதிக்கப்பட்டார். உடல்நிலை மேலும் மோசமடைந்தது 2 அக்டோபர் 2018 ஆம் ஆண்டு அக்டோபர் மாதம் 2 ஆம் தேதியன்று இறந்தார்.
# 2022 மிரான்சா தற்கொலை குண்டுவெடிப்பு

**2022 மிரான்சா தற்கொலை குண்டுவெடிப்பு** (*2022 Miranshah suicide bombing*) பாக்கித்தான் நாட்டின் கைபர் பக்துன்வா மாகாணம் வடக்கு வசீரிசுதான் நகரத்தில் நடந்த ஒரு தாக்குதலைக் குறிக்கிறது. 2022 ஆம் ஆண்டு மே மாதம் 15 ஆம் நாள் நடைபெற்ற இத்தாக்குதலில் மூன்று பாக்கித்தானிய இராணுவ வீரர்களும் மூன்று குழந்தைகளும் கொல்லப்பட்டனர். பாக்பட்டன் நகரத்தைச் சேர்ந்த 33 வயதான லான்சு அவில்தார் சுபைர் காதர், அரிபூரைச் சேர்ந்த 21 வயதான சிப்பாய் உசைர் அசுபர் மற்றும் முல்தானைச் சேர்ந்த 22 வயதான சிப்பாய் காசிம் மக்சூத் ஆகியோர் இத்தாக்குதலில் உயிர் இழந்த இராணுவ வீரர்கள் என பாக்கித்தானிய இராணுவத்தின் ஊடக விவகாரப் பிரிவினர் அடையாளம் கண்டுள்ளனர். மேலும் இத்தாக்குதலில் 11 வயது, எட்டு வயது மற்றும் நான்கு வயது குழந்தைகளும் இறந்து போனதாகவும் அவர்கள் தெரிவித்தனர்.  

பாக்கித்தானிய உளவுத்துறை அமைப்புகள் தற்கொலை குண்டுதாரி மற்றும் அவரது ஆதரவாளர்கள் பற்றி அறிய விசாரணை நடத்தினர்.  

தற்கொலைத் தாக்குதலுக்கு கண்டனம் தெரிவித்த பிரதமர் சேபாசு செரீப், "அப்பாவி குழந்தைகளைக் கொன்றவர்கள் இசுலாம் மற்றும் மனிதநேயம் இரண்டிற்கும் எதிரிகள்" என்று குறிப்பிட்டுள்ளார். இழந்த உயிர்கள் குறித்து அவர் வருத்தம் தெரிவித்தார். சர்கில் மேமனும் இந்தத் தாக்குதலைக் கண்டித்து பகிரங்க அறிக்கை ஒன்றை வெளியிட்டார்.
# தப்லாசு விசிறிவால்



**தப்லாசு விசிறிவால்** (T*ablas fantail*)(*ரைபிதுரா சௌலி*) என்பது பிலிப்பீன்சில் உள்ள தப்லாஸ் தீவில் காணப்படும் விசிறிவால் குருவிச் சிற்றினம் ஆகும். இது இங்கு மட்டும் காணப்படும் அகணிய உயிரி ஆகும். சமீப காலம் வரை, இது நீலத்தலை விசிறிவால் மற்றும் விசயன் விசிறிவால் ஆகியவற்றுடன் குறிப்பிட்ட சிற்றினமாகக் கருதப்பட்டது. இது வாழ்விட இழப்பால் அச்சுறுத்தப்படுகிறது.  

## விளக்கம்
ஈபேர்டு இதனை "தப்லாசில் உள்ள தாழ்வான காடுகளின் காணப்படும் நடுத்தர அளவிலான, நீண்ட வால் பறவை எனவும், தலை, மார்பு, முதுகு மற்றும் தோளில் மந்தமான நீலம், மார்பு மற்றும் தலைப்பகுதிகளில் வெளிர் நீல நிற கோடுகளுடன் காணப்படும் பறவை எனவும், பருத்த வயிற்றுடன், கீழ் முதுகு, தொடை, வெளிப்புற வால் இறகுகள் மற்றும் இறக்கை மற்றும் கருமையான இறக்கை விளிம்பு மற்றும் கருமையான மத்திய வால் இறகுகளுடன் காணப்படும் பறவை எனவும், உணவு தேடும் போது வாலினை விசிறிக் கொண்டிருக்கும்” எனவும் தெரிவிக்கின்றது. இதனுடைய குரல் இடைவெளியில் கொடுக்கப்பட்ட ஒற்றை நாசி "ஜெப்" குறிப்புகளை உள்ளடக்கியது.  

இது நீலத்தலை விசிறிவால் மற்றும் விசயன் விசிறிவால் ஆகியவற்றிலிருந்து அடர் பழுப்பு நிற வயிற்றின் காரணமாக வேறுபடுகிறது.  

## வாழ்விடம் மற்றும் பாதுகாப்பு நிலை
இந்த இனம் வெப்பமண்டல ஈரமான தாழ் நில முதன்மை காடுகளில் முதிர்ந்த மூடிய-விதான காடுகளில் வாழ்கின்றன. இதன் நெருங்கிய உறவினர்களான நீலத்தலை விசிறிவால் மற்றும் விசயன் விசிறிவால் ஆகியவற்றுடன் ஒப்பிடும்போது இதன் வாழ்விடம் தொந்தரவுகளைத் தாங்கும் திறன் குறைவாக இருப்பதாக நம்பப்படுகிறது.  

பன்னாட்டு இயற்கைப் பாதுகாப்புச் சங்கத்தின் செம்பட்டியல், 2,500 முதல் 9,999 வயது முதிர்ந்த குருவிகள் உள்ளதாகவும், இந்த பறவை அழிவாய்ப்பு இனமாக உள்ளதாக வகைப்படுத்துகிறது. இந்த சிற்றினத்தின் முக்கிய அச்சுறுத்தல், சட்டப்பூர்வ மற்றும் சட்டவிரோத மரங்களை வெட்டுவதன் விளைவாக வாழ்விட இழப்பு மற்றும் வெட்டுதல் மற்றும் எரித்தல் மற்றும் பிற முறைகள் மூலம் விளைநிலங்களாக மாற்றப்படுவதாலும் நிகழ்கிறது.  

தற்சமயம் இந்த இனம் சார்ந்த பாதுகாப்பு திட்டங்கள் எதுவும் நடைபெறவில்லை. ஆனால் பாதுகாப்பு நடவடிக்கைகள் முன்மொழியப்பட்டதில், வாழ்விடத்தையும் மக்கள்தொகையையும் நன்கு புரிந்துகொள்வதற்காக அதிக கணக்கெடுப்புகளும் இதில் அடங்கும். இந்த சிற்றினத்தின் சுயவிவரத்தை உயர்த்துவதற்கும் உள்ளூர் மக்களுக்குப் பெருமையை ஊட்டுவதற்கும் கல்வி மற்றும் விழிப்புணர்வு பிரச்சாரங்களைத் தொடங்குதல் வேண்டும். மீதமுள்ள காடுகளைப் பாதுகாப்பதற்கான நடவடிக்கைகளும் காடு மறுவுறுவாக்க வளர்ப்பதற்கான சாத்தியக்கூறுகளை மதிப்பிடுதல் உடனடித் தேவையாக உள்ளது.
# ஜோஷி


**ஜோஷி** (*Joshiy*) ஓர் இந்திய திரைப்பட இயக்குநர் மற்றும் தயாரிப்பாளர் ஆவார். இவர்  
கேரள மாநிலம்,  
திருவனந்தபுரம் மாவட்டம்,  
வர்க்கலை எனும் ஊரில் பிறந்தார். முக்கியமாக இவர் மலையாள சினிமாவில் பணியாற்றியவர்.  

இவர் 1978 ம் ஆண்டு வெளியான *டைகர் சலீம்* என்ற மலையாளத் திரைப்படத்தை இயக்கியதின் மூலம் திரையுலகில் அறிமுகமானார். இவர் 80 திற்கும் அதிகமான திரைப்படங்களை இயக்கியுள்ளார்.  

இவர் சில இந்தி, தமிழ், தெலுங்கு மற்றும் கன்னட மொழித் திரைப்படங்களையும் இயக்கியுள்ளார்.  

ஆரம்பகாலத்தில், இவரது திரைத்துறை வாழ்க்கையில், ராஜேஷ் கன்னா மற்றும் தர்மேந்திரா நடித்து 1984 ல் வெளியான *தர்ம் அவ்ர் கானூன்* எனும் திரைப்படத்தை இயக்கியதின் மூலம் இவர் தேசிய அளவில் புகழ்பெற தொடங்கினார்.  

## தனிப்பட்ட வாழ்க்கை
ஜோஷி சிந்து என்பவரை மணந்தார். தம்பதியருக்கு அபிலாஷ் என்ற மகனும், ஐஸ்வர்யா என்ற மகளும் ஆவர், இதில் மகள் ஐஸ்வர்யா ஜூலை 2011 இல் சென்னையில் நடந்த ஓர் கார் விபத்தில் இறந்தார்.
# விக்கிப்பீடியா:விக்கித்தரவு/கட்டுரைகள், பகுப்புகள் ஆகியவற்றை இற்றை செய்தல்

கட்டுரைகள் மட்டுமல்லாது **பகுப்புகளையும்** விக்கித்தரவில் இற்றை செய்வதற்கான திட்டப் பக்கம்.  

## உதவி
- அறிதலும் பயிற்சியும்

## புள்ளிவிவரம்
- Pages not connected to items - தமிழ் விக்கிப்பீடியா (wikipedia.org)
- பிற மொழி இணைப்பற்ற பக்கங்கள் - தமிழ் விக்கிப்பீடியா (wikipedia.org)

## வழிகாட்டல் காணொலிகள்
# வேணு நாகவல்லி


**வேணு நாகவல்லி** (*Venu Nagavally*, ; (16 ஏப்ரல் 1949 – 10 செப்டம்பர் 2010) ஒரு இந்திய திரைப்பட நடிகரும், திரைக்கதை எழுத்தாளரும், திரைப்பட இயக்குநரும் ஆவார். மலையாளத் திரைப்படத்துறையில் இவர் செய்த பணியின் மூலம் பிரபலமானவர்.  

இவர் 12 திரைப்படங்களை இயக்கியுள்ளார். எழுத்தாளரும், திரைப்பட விமர்சகரும், அனைத்திந்திய வானொலி நிலைய ஒலிபரப்பாளருமான  
நாகவல்லி ஆர். எஸ். குருப் என்பவரின் மகன் ஆவார்.  

வேணு ஏறத்தாழ 50 திரைப்படங்களில் நடித்துள்ளார். இவர் இயக்கத்தில் 1986-இல் வெளியான சுகமோ தேவி, 1987-இல் வெளியான *சர்வகலாசாலை*, 1990-இல் வெளியான *லால்சலாம்*, *ஏய் ஆட்டோ* (1990) மற்றும் 1991-இல் *கிலுக்கம்* (1991) ஆகிய திரைப்பட வணிக ரீதியாக வெற்றிகரமான திரைக்கதைகளாக அமைந்தன.  

## இறப்பு
2010 செப்டம்பர் 9ம் தேதி திருவனந்தபுரத்தில் வேணு நாகவல்லி காலமானார்.
# பிரிவினை கொடுமைகள் நினைவு நாள்



**பிரிவினை கொடுமைகள் நினைவு தினம்** என்பது இந்தியாவில் ஆகத்து 14 அன்று கடைப்பிடிக்கப்படும் ஒரு தேசிய நினைவு நாளாகும். இதனை 2021 இல் இந்தியப் பிரதமர் நரேந்திர மோடி முதன்முதலில் அறிவித்தார். இந்தியப் பிரிவினையின் போது பல இலட்சக்கணக்கான மக்கள் புலம்பெயர்ந்த போது, பல கொடுமைகள் அனுபவித்து, உயிர் இழந்த மக்களுக்காக நினைவுகூறும் நாளாகும். இந்தியப் பிரிவினையின் போது, பிரிக்கப்பட்ட பஞ்சாப் மாகாணத்தில் மட்டும் சுமார் 12 மில்லியன் மக்கள் புலம்பெயர்ந்தனர். மேலும் இந்தியத் துணைக்கண்டம் முழுவதும் 20 மில்லியன் மக்கள் இடம்பெயர்ந்தனர்.  

சமூகப் பிளவுகள், ஒற்றுமையின்மை ஆகியவற்றை அகற்றி, ஒற்றுமை, சமூக நல்லிணக்கம் மற்றும் மக்கள் அதிகாரம் ஆகியவற்றின் உணர்வை மேலும் வலுப்படுத்த வேண்டியதன் அவசியத்தை இந்தியர்களுக்கு நினைவூட்டுவதை *பிரிவினை கொடுமைகள் நினவு நாள்* நோக்கமாகக் கொண்டுள்ளது.  

இந்தியப் பிரிவினையால் 10 முதல் 20 மில்லியன் மக்கள் இடம்பெயர்ந்தனர் மற்றும் 2 இலட்சம் முதல் 2 மில்லியன் மக்கள் இறந்தனர். இறப்பு எண்ணிக்கை 200,000 முதல் 2 மில்லியன் வரையிலான புள்ளிவிவரங்களுடன் சர்ச்சைக்குரியதாக உள்ளது.
# சாலாக் திங்கி



**சாலாக் திங்கி** (மலாய் மொழி: *Salak Tinggi*; ஆங்கிலம்: *Salak Tinggi*; சீனம்: 沙拉丁宜) என்பது மலேசியா, சிலாங்கூர், சிப்பாங் மாவட்டத்தில் உள்ள ஒரு சிறு நகரம்.  

கோலாலம்பூர் பன்னாட்டு வானூர்தி நிலையத்தில் இருந்து 13 கி.மீ.; கோலாலம்பூர் மாநகரில் இருந்து 53 கி.மீ. சிரம்பான் மாநகரில் இருந்து 37 கி.மீ. தொலைவில் உள்ளது. வானூர்தி நிலையத்திற்கு அருகாமையில் இருப்பதால், சாலாக் திங்கி நகரத்தை ‘வானூர்தி நிலைய நகரம்’ *(Airport City)* என்றும் அழைப்பதும் உண்டு.  

## பொது

இந்த நகரம் நெகிரி செம்பிலான் மாநிலத்தின் நீலாய் நகரில் இருந்து கோலாலம்பூர் பன்னாட்டு வானூர்தி நிலையத்திற்கு செல்லும் வழியில் உள்ளது. சிப்பாங் மாவட்டத்தின் நிர்வாக மையம் இந்த நகரில்தான் அமைக்கப்பட்டு உள்ளது.  

1970-ஆம் ஆண்டுகளில் சாலாக் திங்கி நகரம் ஓர் ஒதுக்குப் புறமான கிராமமாக இருந்தது. நிறைய ரப்பர் தோட்டங்கள் இருந்தன. அது ஒரு காட்டுப் பகுதியில் இருந்ததால் மக்கள் நடமாட்டம் மிகவும் குறைவாகவே இருந்தது.  

### பண்டார் பாரு சாலாக் திங்கி

1990-களில், புத்ராஜெயா; சைபர்ஜெயா; மலேசிய பல்லூடகப் பெருவழி; கோலாலம்பூர் பன்னாட்டு வானூர்தி நிலையம் போன்ற நவீனத் தளங்கள் உருவானதும் சாலாக் திங்கி நகரம் மிகவும் பிரபலமானது.  

இப்போது பண்டார் பாரு சாலாக் திங்கி *(Bandar Baru Salak Tinggi)* என்று அழைக்கப் படுகிறது. கோலாலம்பூர் பன்னாட்டு வானூர்தி நிலையத்தில் பணிபுரிபவர்கள் பலர் இந்த நகரில் தங்கி உள்ளனர்.
# தேசிய ஒருமைப்பாட்டு நாள்


**தேசிய ஒருமைப்பாட்டு நாள்** (National Unity Day; , ISO : ) என்பது இந்தியாவில் அக்டோபர் 31 அன்று கொண்டாடப்படுகிறது. இது 2014-ல் இந்திய அரசால் அறிமுகப்படுத்தப்பட்டு நாடுமுழுவதும் கொண்டாடப்படுகிறது. இந்தியாவின் அரசியல் ஒருங்கிணைப்பில் முக்கிய பங்காற்றிய சர்தார் வல்லபாய் படேலின் பிறந்தநாளைக் குறிக்கும் வகையில் இந்த நாள் கொண்டாடப்படுகிறது.  

## குறிக்கோளும் உறுதிமொழியும்
இந்திய உள்துறை அமைச்சகத்தின் தேசிய ஒருமைப்பாட்டு நாளிற்கான அதிகாரப்பூர்வ அறிக்கை ஒன்றினை வெளியிட்டுள்ளது. இதன்படி, " நம் நாட்டின் ஒற்றுமை, ஒருமைப்பாடு மற்றும் பாதுகாப்பிற்கான உண்மையான மற்றும் சாத்தியமான அச்சுறுத்தல்களைத் தாங்குவதற்கும் நமது தேசத்தின் உள்ளார்ந்த வலிமை மற்றும் மேம்பாட்டினை உறுதிப்படுத்த ஒரு வாய்ப்பை இந்நாள் வழங்கும்" என்பதாகும்.  

இன்றைய நாளில், அரசு அலுவலகங்களில் இந்த உறுதிமொழி ஏற்றுக்கொள்ளப்படுகிறது:
# சர்தார் படேல் பள்ளி


**சர்தார் படேல் பள்ளி** (*Sardar Patel Vidyalaya*) என்பது இந்தியாவின் புது தில்லியில் உள்ள லோதி தோட்டத்தில் அமைந்துள்ள ஒரு பள்ளியாகும். இந்திய விடுதலை இயக்கத்தின் தலைவர் மற்றும் சுதந்திர இந்தியாவின் முதல் உள்துறை அமைச்சரும் துணைப் பிரதமருமான சர்தார் வல்லபாய் படேலின் நினைவாக இந்தப் பள்ளிக்குப் பெயரிடப்பட்டது.  

## கல்வியாளர்கள்
ஆரம்பப் பள்ளியில் இந்தியைப் பயிற்றுவிக்கும் ஊடகமாகப் பயன்படுத்தும் இந்தியாவின் ஒரே தனியார்ப் பள்ளி இதுவாக இருக்கலாம். முதன்மையாகக் கணிதம், அறிவியல் மற்றும் சமூக அறிவியல் போன்ற பாடங்கள் இந்தியில் கற்பிக்கப்படுகின்றன என்றாலும், மாணவர்கள் கற்றுக்கொண்டவற்றின் ஆங்கிலப் பிரதிகளான 'தொழில்நுட்ப சொற்கள்' கற்பிக்கப்படுகின்றன.  

மாணவர்களுக்கு நான்கு மொழிகளில் பயிற்சி அளிக்கப்படுகிறது. 1ம் வகுப்பு முதல் இந்தி வழி வகுப்பும், ஆறாம் வகுப்பிலிருந்து கல்வி பயிற்று மொழியாக ஆங்கிலம் உள்ளது. ஆறாம் வகுப்பிலிருந்து மாணவர்கள் குஜராத்தி, தமிழ், வங்காள மொழி மற்றும் உருது ஆகிய மொழிகளை நான்காவது மொழியாகத் தேர்ந்தெடுக்கலாம். எட்டாம் வகுப்பு வரை இந்தி மற்றும் சமசுகிருதம் கட்டாய மொழியாக உள்ளது. ஒன்பதாம் வகுப்பில், மாணவர்கள் இந்தி மற்றும் சமசுகிருதம் இரண்டில் ஒன்றைத் தேர்வு செய்யுமாறு கேட்டுக் கொள்ளப்படுகிறார்கள்.  

## முதல்வர்கள்

- இரகுபாய் எம். நாயக்
- விபாகா பார்த்தசாரதி
- ஒய்.கே.மாகோ (அலுவலராக)
- முகேஷ் ஷெலாத்
- குசும் லதா வாரியூ
- விஜயா சுப்பிரமணியம் (அலுவலராக)
- திருமதி. அனுராதா ஜோஷி (2007–தற்போது வரை)

## குறிப்பிடத்தக்க முன்னாள் மாணவர்கள்

### நிர்வாகம்

- வினீதா ராய், இந்திய நிர்வாக சேவை அதிகாரி; முன்னாள் வருவாய் செயலாளர், இந்திய அரசு
- ஸ்ருதி ஷர்மா, ஒன்றியப் பொது பணித் தேர்வு 2022, அகில இந்தியத் தரம் 1

### கலை மற்றும் ஊடகம்

- வருண் படோலா, தொலைக்காட்சி நடிகர்
- விகாஸ் பால், பாலிவுட் திரைப்படத் தயாரிப்பாளர், திரைக்கதை எழுத்தாளர் மற்றும் இயக்குநர்
- சுவரா பாஸ்கர், பாலிவுட் நடிகை
- ரிச்சா சத்தா, திரைப்பட நடிகை, பிலிம்பேர் விருது பெற்றவர்
- நந்திதா தாஸ், திரைப்பட நடிகை, இயக்குநர்
- ஷஹானா கோஸ்வாமி, பாலிவுட் நடிகை
- பூர்ணா ஜெகன்நாதன், ஹாலிவுட் மற்றும் பாலிவுட் நடிகர் மற்றும் தயாரிப்பாளர்
- கேதன் மேத்தா, திரைப்பட இயக்குநர்
- சித்தார்த் நாராயண், நடிகர்
- அனுஷா ரிஸ்வி, பாலிவுட் திரைப்பட இயக்குநர்
- சூரஜ் சர்மா, திரைப்பட நடிகர்
- பாக்கி டைரேவாலா, நடிகை

### இலக்கியம்

- முகுல் கேசவன், எழுத்தாளர் மற்றும் கட்டுரையாளர்
- அமன் சேத்தி, தி இந்து நாளிதழின் எழுத்தாளர் மற்றும் நிருபர்

### வணிகம்

- எஸ். ராமதுரை, தலைமை நிர்வாக அதிகாரி, டாடா கன்சல்டன்சி சர்வீசஸ் மற்றும் பத்ம பூசண் விருது பெற்றவர்
- சஞ்சய் மெஹ்ரோத்ரா, மைக்ரான் தொழில்நுட்பத்தின் தலைமை செயல் அலுவலர் மற்றும் சாண்டிஸ்க் இன் இணை நிறுவனர்

### அறிவியல் தொழில்நுட்பம்

- கபில் ஹரி பரஞ்சபே, கணிதவியலாளர்
- வித்யுத் மோகன், சமூக தொழில்முனைவோர் மற்றும் எர்த்ஷாட் பரிசு வென்றவர்

### விளையாட்டு

- தீப் தாஸ்குப்தா, இந்திய மட்டைப்பந்து அணி
- அஜய் ஜடேஜா, இந்திய மட்டைப்பந்து அணி மற்றும் தொலைக்காட்சி வர்ணனையாளர்
- முரளி கார்த்திக், இந்திய மட்டைப்பந்து அணி
- ககன் கோடா, இந்திய மட்டைப்பந்து அணி
- விவேக் ரஸ்தான், இந்திய மட்டைப்பந்து அணி
- ராகுல் சங்வி, இந்திய மட்டைப்பந்து அணி
- தேஜஸ்வின் சங்கர், இந்திய தடகள வீரர்
- ராஜ்பால் சிங், இந்திய *ஜூடோ*

### சட்டம்

- பிஷ்வஜித் பட்டாச்சார்யா, இந்தியாவின் கூடுதல் முன்னாள் தலைமை வழக்கறிஞர்
- கருணா நந்தி, உச்ச நீதிமன்ற வழக்கறிஞர்
# ஏ. சகுந்தலா


**ஏ. சகுந்தலா** தமிழ்த் திரைப்பட நடிகையாவார். தமிழ்த் திரைப்பட நடிகர் பி. யு. சின்னப்பா இவரின் கணவராவார். பிருத்விராஜன் திரைப்படத்தில் பி. யு. சின்னப்பா பிருத்விராஜனாகவும், சகுந்தலா சம்யுக்தையாகவும் நடித்தனர். அதன்பிறகு, 1944 ஆம் ஆண்டில் திருமணம் செய்துகொண்டனர். இந்த இணையருக்கு ராஜ் பகதூர் எனும் மகன் இருந்தார்.  

மனோன்மணி , பிருத்விராஜன் , வேணுகானம், சக்திமாயா,கோகிலவாணி ஆகியன ஏ. சகுந்தலா நடித்த திரைப்படங்களாகும்.
# கொத்தங்குடி ஊராட்சி (கும்பகோணம்)



**கொத்தங்குடி ஊராட்சி**, தமிழ்நாட்டின் தஞ்சாவூர் மாவட்டத்தில் உள்ள கும்பகோணம் ஊராட்சி ஒன்றியத்தில் அமைந்துள்ளது. இந்த ஊராட்சி, கும்பகோணம் சட்டமன்றத் தொகுதிக்கும் மயிலாடுதுறை மக்களவைத் தொகுதிக்கும் உட்பட்டதாகும். இந்த ஊராட்சி, மொத்தம் 9 ஊராட்சி மன்றத் தொகுதிகளைக் கொண்டுள்ளது. இவற்றில் இருந்து 9 ஊராட்சி மன்ற உறுப்பினர்களைத் தேர்ந்தெடுக்கின்றனர். 2011ஆம் ஆண்டு இந்திய மக்கள் தொகை கணக்கெடுப்பின்படி, மொத்த மக்கள் தொகை 2664 ஆகும். இவர்களில் பெண்கள் 1331 பேரும் ஆண்கள் 1333 பேரும் உள்ளனர்.  

## அடிப்படை வசதிகள்
தமிழ்நாடு ஊரக வளர்ச்சி மற்றும் ஊராட்சித் துறையின் 2015ஆம் ஆண்டுத் தரவின்படி கீழ்க்கண்ட தகவல் தொகுக்கப்பட்டுள்ளது.:  
1. குடிதாங்கி
1. தட்டிமால்
1. கொத்தங்குடி
# சகுந்தலா (பக்கவழி நெறிப்படுத்துதல்)

சகுந்தலா என்பது கீழ்வருபவற்றைக் குறிக்கலாம்.  

## கலை
- சகுந்தலா - மகாபாரதத்தில் உள்ள ஒரு கதாப்பாத்திரம்
- அபிஞான சாகுந்தலம் - காளிதாசரால் இயற்றப்பட்ட சமசுகிருத மொழி நாடக நூல்
- சகுந்தலை (திரைப்படம்) - 1940 ஆம் ஆண்டு வெளிவந்த தமிழ்த் திரைப்படம்

## மக்கள்
- ஏ. சகுந்தலா - நடிகை (நடிகர் பி. யு. சின்னப்பாவின் மனைவி)
- ஜி. சகுந்தலா (19 ஆகத்து 1932 - 8 நவம்பர் 2004) - நடிகை (மந்திரி குமாரி பட நடிகை)
- அ. சகுந்தலா - நடிகை (சிஐடி சகுந்தலா என வழங்கப்பட்டவர்)
- தெலுங்கானா சகுந்தலா (9 சூன் 1951 - 14 சூன் 2014) - தூள் படத்தில் சொர்ணாக்கா கதாப்பாத்திரத்தில் நடித்தவர்
- சகுந்தலா பார்னே - இந்தியப் பாடகர், எழுத்தாளர், வானொலி அறிவிப்பாளர்
- சகுந்தலா நாயர் (1926 - )- இந்திய அரசியல்வாதி
- சகுந்தலா தேவி (4 நவம்பர் 1929 - 21 ஏப்ரல் 2013) - இந்தியக் கணித மேதை
- சகுந்தலா பகத் (6 பிப்ரவரி 1933 - 14 அக்டோபர் 2012) - இந்தியாவின் முதலாவது கட்டடப் பொறியாளர்
- சகுந்தலா மஜூம்தார் (1964 - ) - இந்திய விலங்குகள் நல ஆர்வலர்
# இயந்திரா இந்தியா


**இயந்திரா இந்தியா லிமிடெட்** (**Yantra India**) இந்திய அரசுக்கு சொந்தமான பொதுத்துறை நிறுவ்னம் ஆகும். இது இந்திய இராணுவத்திற்கு குறிப்பாக இந்தியத் தரைப்படைக்கு தேவையான வெடி மருந்துகள், அனைத்து வகை துப்பாக்கிகள், கவச வாகனங்கள், எஃகு & இரும்பு வார்ப்படங்கள் மற்றும் மற்றும் பினகா போன்ற ஏவுகணைகளை உற்பத்தி செய்கிறது. இதனை தலைமையகம் நாக்பூரில் உள்ளது. இயந்திரா இந்தியா நிறுவனத்தின் கீழ்கண்ட படைக்கல உற்பத்தி தொழிற்சாலைகள் செயல்படுகிறது. அவைகள்:  

1. திண் ஊர்தி தொழிற்சாலை, ஆவடி, திருவள்ளூர் மாவட்டம்
1. துப்பாக்கித் தொழிற்சாலை, திருவெறும்பூர், திருச்சிராப்பள்ளி மாவட்டம்
1. வெடிமருந்து தொழிற்சாலை அருவங்காடு, நீலகிரி மாவட்டம்
1. படைக்கல தொழிற்சாலை, பூசாவல், மகாராட்டிரா
1. படைக்கல தொழிற்சாலை, அம்பர்நாத், மகாராட்டிரா
1. படைக்கல தொழிற்சாலை டம் டம், மேற்கு வங்காளம்
1. படைக்கல தொழிற்சாலை முராத் நகர், உத்தரப் பிரதேசம்
1. படைக்கல தொழிற்சாலை கட்னி, மத்தியப் பிரதேசம்
1. உலோகம் & எஃகு வார்பட தொழிற்சாலை ஜபல்பூர், மத்தியப் பிரதேசம்
# நிர்பான்

**நிர்பான்** (*Nirban*) அல்லது நிர்வான் அல்லது நர்பன் என்பது **ராஜஸ்தானில்** அஜ்மீரின் பிருத்திவிராச் செளகானுடன் நெருக்கமாக இருந்த ராஜபுத்திரர்களின் குலமாகும்.  

**நிர்பான்** (அல்லது **நிர்வான்** ) என்பது அல்வார் ஜான்புரி அரியானாவின் யதுவன்ஷி அகிர் கோத்திரம்<nowiki/>ஆகும். நிர்பானின் சில கிராமங்கள் மசார்பூர், பட்டோடிக்கு அருகிலுள்ள குனி தௌல்தாபாத் ,  பட்டோடி, குலியாரா, பாலக் நோஷெர், செலானா மற்றும் தில்லியின் சமய்பூர், பட்லி மற்றும் ஹைதுர்பூர் கிராமங்களில், பப்ராவத் நஜாப்கர் தில்லி, பௌலாத்பூர், அல்வார் ஆகியன.  

## மேலும் பார்க்கவும்

- நந்தவன்ஷி
- சிக்லிகர்
# சிந்தாதிரிப்பேட்டை ஆதிபுரீஸ்வரர் கோவில்



**ஆதிபுரீஸ்வரர் கோவில்** என்பது தமிழ் நாட்டின் சென்னை மாநகரம், சிந்தாதிரிப்பேட்டை, ஆதிகேசவபுரம் பகுதியில் அமைந்துள்ள ஒரு சிவன் கோயில் ஆகும்.  

## வரலாறு
ஜார்ஜ் டவுனுக்கு வெளியே தொழில் வளர்ச்சியை மேம்படுத்த, கிழக்கிந்திய கம்பெனியின் ஏஜென்டுகள், அன்றைய மெட்ராஸின் பல்வேறு இடங்களில் நெசவுத் தொழிலாளர்கள் குடியேற ஊக்கம் அளித்தனர். ஆங்கிலேயர் ஆட்சிக்காலத்தில் ஆளுநராக பதவி வகித்த ஜார்ஜ் மோர்டன் பிட் கூவம் நதிக்கரையில் உள்ள தோட்டத்தில், காலிகோ துணியை உற்பத்தி செய்வதற்காக, நெசவாளர்களின் கிராமத்தை நிறுவினார். சுங்கு ராமச் செட்டி என்பவருக்குச் சொந்தமான 840 கெஜம் x 500 கெஜம் பரப்பளவு கொண்ட தோட்டம் சின்ன தறிப் பேட்டை என்று அழைக்கப்பட்டது. ஆளுநரின் ஆலோசனையில், சின்னத்தம்பி முதலியார், ஆதியப்ப வெண்ணல நாராயணன் செட்டி (ஆங்கிலேயர்கள் அழைத்த பெயர் 'வெண்ணல நற்றன் சிட்டி' (('Vennala Narran Chitty') ஆகியோர், தொழிலாளர்களுக்கு வட்டியில்லா கடன் வழங்கி, தொழிலை ஊக்கப்படுத்தினர்.  

ஆதியப்ப நாராயண செட்டி சிந்தாதிரிப்பேட்டை குடியேற்றத்தை நிர்வாகித்த இரண்டு துபாஷ்களில் ஒருவர் ஆவர். இவர் சிந்ததிரிப்பேட்டையில் ஆதி கேசவப் பெருமாள் கோவிலைக் கட்டினார். இவை மணலி முத்துகிருஷ்ண முதலியின் 'நகரக் கோவில்' (Town Temple) போல் இல்லாத ஆதிபுரீஸ்வரர் மற்றும் ஆதி கேசவப்பெருமாள் ஆகிய இரட்டை கோவில்கள் ஆகும்.
# டம் டம்


**டம் டம்** (**Dum Dum**), இந்தியாவின் மேற்கு வ்ங்க மாநிலத்தின் வடக்கு 24 பர்கனா மாவட்டத்திலுள்ள நகராட்சி ஆகும். இது கொல்கத்தா மாநகர வளர்ச்சி குழுமத்தின் பரப்பளவில் உள்ளது. இது கொல்கத்தாவிற்கு வடகிழக்கே 15 கிலோ மீட்டர் தொலைவில் உள்ளது. இங்கு நேதாஜி சுபாசு சந்திரபோசு பன்னாட்டு வானூர்தி நிலையம் உள்ளது. கொல்கத்தா மெட்ரோ டம் டம் நகரத்துடன் இணைக்கிறது. தேசிய நெடுஞ்சாலை எண் 12 டம் டம் வழியாகச் செல்கிறது. இங்கு டம் டம் மத்திய சிறைச்சாலை உள்ளது. டம் டம் பாசறை தொடருந்து நிலையம் இந்நகரத்தில் அமைந்துள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 9.23 எக்டேர் பரப்பளவு கொண்ட இந்நகரத்தின் மக்கள் தொகை 1,14,786 ஆகும். அதில் ஆண்கள் 58,566 (51%) மற்றும் பெண்கள் 56,220 (49%) ஆக உள்ளனர். பாலின விகிதம் 1000 ஆண்களுக்கு 960 பெண்கள் வீதம் உள்ளனர். 6 வயதிற்குட்பட்ட குழந்தைகள் 8,259 ஆகவுள்ளனர். எழுத்தறிவு 91.99% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 8269 மற்றும் 508 ஆகவுள்ளனர்.  
## பொருளாதாரம்

டம் டம் நகரத்தில் இயந்திரா இந்தியாவின் இராணுவ ஆயுதங்கள் தயாரிக்கும் தொழிற்சாலை உள்ளது.
# அகிர் போரிச்சா


**அகிர் போரிச்சா** (*Ahir Boricha*) என்பவர்கள் இந்தியாவின் குஜராத் மாநிலத்தில் காணப்படும் அகிர் சாதியின் ஒரு பிரிவினர் ஆவர்.  

## தோற்றம்
போரிச்சாக்கள் கச்சு போரிச்சா பகுதியிலிருந்து தங்கள் பெயரைப் பெற்றனர். இப்பகுதி இவர்களின் தாயகமாக இருந்தது. இவர்கள் வறட்சியின் காரணமாக ஜாம்நகர் மாவட்டத்திற்குக் குடிபெயர்ந்தனர். மரபுகளின்படி, போரிச்சா என்ற வார்த்தைக்கு மதிப்புள்ளவர்கள் என்று பொருள்.  

போரிச்சாக்கள் இந்துக்கள் ஆவர். இவர்கள் இராமர், சிவன், பிள்ளையார், கிருட்டிணன் மற்றும் லட்சுமி போன்ற இந்து கடவுள்களையும் தெய்வங்களையும் வழிபடுகின்றனர்.
# முராத் நகர்



**முராத்நகர்** (**Muradnagar**) இந்தியாவின் மேற்கு உத்தரப் பிரதேசத்தின் மேற்கில் அமைந்த காசியாபாத் மாவட்டத்தில் உள்ள நகராட்சி ஆகும். இந்நகரம் காசியாபாத்திலிருந்து 22 கிலோ மீட்டர் தொலைவிலும், தில்லியிலிருந்து 55 கிலோ மீட்டர் தொலைவிலும் உள்ளது. இந்நகரத்தில் இயந்திரா இந்தியாவின் இராணுவப் படைக்கலத் தொழிற்சாலை உள்ளது.  

## மக்கள் தொகை பரம்பல்
2011 இந்திய மக்கள் தொகை கணக்கெடுப்பு படி, 1058 வீடுகளும், 25 வார்டுகளும் கொண்ட முராத் நகர் நகராட்சியின் மக்கள் தொகை 95,208 ஆகும். அதில் ஆண்கள் 50,271 மற்றும் பெண்கள் 44,937 ஆக உள்ளனர். பாலின விகிதம் 1000 ஆண்களுக்கு 894 பெண்கள் வீதம் உள்ளனர். 6 வயதிற்குட்பட்ட குழந்தைகள் 14,745 ஆகவுள்ளனர். எழுத்தறிவு 73.6% ஆகவுள்ளது. இதன் மக்கள் தொகையில் பட்டியல் சமூகத்தினரும், பட்டியல் பழங்குடியினரும் முறையே 10,212 மற்றும் 6 ஆகவுள்ளனர்.
# சிர்க்கோனியம்(III) அயோடைடு



**சிர்கோனியம்(III) அயோடைடு** (*Zirconium(III) iodide*) என்பது ZrI<sub>3</sub> என்ற மூலக்கூற்று வாய்ப்பாட்டுடன் கூடிய ஒரு கனிம வேதியியல் சேர்மமாகும்.  

## தயாரிப்பு
மற்ற குழு 4 மூவயோடைடுகளைப் போலவே, சிர்கோனியம் (IV) அயோடைடுடன் சிர்கோனியம் உலோகத்தை சேர்த்து வினை கலவையை உயர் வெப்பநிலை ஒடுக்க வினைக்கு உட்படுத்தி குறைப்பதன் மூலம் சிர்கோனியம்(III) அயோடைடை தயாரிக்கலாம்.  

: 3 ZrI <sub>4</sub> + Zr → 4 ZrI <sub>3</sub>  

அலுமினியம் மூவயோடைடுடன் ஏதேனுமொரு சிர்கோனியம்(III) கரைசலைச் சேர்த்து சிர்கோனியம்(III) அயோடைடை படிகமாக்குவது ஒரு மாற்று தயாரிப்பு முறையாகும். சிர்கோனியம் (IV) அயோடைடின் எளிதுருகும் கரைசலை நீர்ம அலுமினியம் மூவயோடைடு கரைசலைச் சேர்த்து 280-300 பாகை செல்சியசு வெப்பநிலைக்குச் சூடுபடுத்துவதன் மூலம் தேவையான மேற்கூறிய கரைசல் தயாரிக்கப்படுகிறது.  

## கட்டமைப்பு மற்றும் பிணைப்பு
சிர்கோனியம்(III) அயோடைடு d <sup>1</sup> உலோக அயனி Zr <sup>3+</sup> அயனிக்கு எதிர்பார்த்ததை விட குறைவான காந்தத் தருணத்தைக் கொண்டுள்ளது, இதனால் மிகக் குறைவான Zr-Zr பிணைப்பு கொண்டதாக உள்ளது.  

சிர்கோனியம்(III) அயோடைடின் படிக அமைப்பு, Zr <sup>3+</sup> அயனிகளால் ஆக்கிரமிக்கப்பட்ட எண்முக இடைவெளிகளில், மூன்றில் ஒரு பகுதி அயோடைடு அயனிகளின் அறுகோண நெருக்கப் பொதிவை அடிப்படையாகக் கொண்டது. இந்த அமைப்பு சமமற்ற இடைவெளி கொண்ட உலோக அணுக்களுடன் முகப்-பகிர்வு {ZrI <sub>6</sub> } எண்முக இணையான சங்கிலிகளைக் கொண்டுள்ளது. Zr-Zr பிரிப்பு 3.17 Å மற்றும் 3.51 Å அளவுகளுக்கு இடையில் மாறி மாறி வருகிறது.  

ZrCl <sub>3</sub>, ZrBr <sub>3</sub> மற்றும் ZrI <sub>3</sub> ஆகியவை β-TiCl <sub>3</sub> கட்டமைப்பிற்கு மிகவும் ஒத்த கட்டமைப்புகளை ஏற்றுக்கொள்கின்றன. அனைத்து மூன்று ZrX <sub>3</sub> சேர்மங்களின் கட்டமைப்பிலும் உலோக-உலோக அச்சில் எண்முகத்தின் சிறிதளவு நீட்சி உள்ளது. உலோக-உலோக விலக்கல் பண்பு இதற்கு காரணமாக இருக்கலாம். ஆனால் இந்நீட்சி குளோரைடில் மிகவும் அதிகமாகவும் , புரோமைடில் மிதமானதாகவும் அயோடைடில் மிகக் குறைவாகவும் காணப்படுகிறது.
# அகிர் குலம்

அகிர் குலம் (சமசுகிருதம்: அபிரா) என்பது சமசுகிருதமயமாக்கல் செயல்முறையின் ஒரு பகுதியாக 19ஆம் நூற்றாண்டின் பிற்பகுதியிலிருந்து 20ஆம் நூற்றாண்டின் முற்பகுதி வரை *யாதவர்* எனும் சொல்லைப் பயன்படுத்தும் பெரிய ஆயர் சமூகங்களில் உள்ள ஓர் இந்து சாதிப் பிரிவாகும். அகிர் குலம் கிட்டத்தட்ட நாடு முழுவதும் பரவியுள்ளது.  

## குலங்கள்

### யதுவன்சி
யதுவன்ஷி அகிர் பழங்கால யது அல்லது கிருட்டிணனின் யாதவ வம்சத்தினைச் சேர்ந்த பழங்குடி வம்சாவளி எனத் தங்களைக் கூறுகின்றனர்.  

### நந்தவன்சி
நந்தவன்சி அகிர்களின் தோற்றம் பற்றிய புராணக் கதை ஒன்று உள்ளது. அரக்கர்களைக் கொல்ல கிருட்டிணன் யமுனை ஆற்றினைக் *கவுலிகளுடன்* கடந்து சென்றார் என்று விவரிக்கிறது. கிருட்டிணனுடன் ஆற்றைக் கடந்தவர்கள் அகிர் நந்தபன்சி என அழைக்கப்பட்டனர். நந்தவன்சி மற்றும் யதுவன்சி இரு பட்டங்களும் அடிப்படையில் ஒத்ததாக உள்ளன.  

### குவால்வன்சி
குவால்வன்சி அகிர் வரலாற்று ரீதியாக மாடு மேய்ப்புடன் தொடர்புடையவர்கள். வரலாற்றுப் பேராசிரியர் ராகுல் சுக்லாவின் கூற்றுப்படி, குவால்வன்சி அகிர்கள் பீகாரைத் தவிர, அசாம்கர், வாரணாசி, கோர்காக்பூர், மிர்சாபூர் போன்ற இடங்களில் குடியேறினர்.இவர்கள் கிழக்கு உத்தரப்பிரதேசம் மற்றும் பீகாரில் விவசாயத் தொழிலை மேற்கொண்டனர். நூற்றாண்டின் தொடக்கத்தில், இவர்கள் பெரிய அளவில் வணிகம் மற்றும் பிற தொழில்களைச் செய்பவர்களாக உருவெடுத்தனர்.  

### கோசி
கோசிகள் முக்கியமாக வட இந்தியாவில் காணப்படும் ஒரு சமூகம். இவர்கள் நாட்டின் பல்வேறு பகுதிகளைச் சேர்ந்த ஜமீந்தார்களும் சிறு மன்னர்களும் ஆவர். கோசிகளின் தோற்றத்தை யதுவன்சி அகிர்களின் மூதாதையராகக் கூறப்படும் மன்னர் நந்த் என்பவரிடமிருந்து கண்டுபிடிக்கப்பட்டது.  

### பதாக்
மகாபனின் அகிர் ராஜாவான திக்பாலிடமிருந்து வந்தவர்கள் என்று பாதக் அகிர்கள் என ஆய்வாளர்கள் கூறுகின்றனர்.  

### அகார்
அகார் என்பது விவசாயத்தில் ஈடுபட்டுள்ள இந்து சாதியக் குழு. அகார் பழங்குடியினர் ரோகில்கண்ட் மற்றும் வடமேற்கு மாகாணங்களின் பிற மாவட்டங்கள் வழியாக, மேய்ச்சல் பணியைத் தொடர்ந்து பரவியுள்ளனர். இவர்கள் தங்களை யதுவின் வம்சாவளி என்று கூறுகின்றனர்.  

### கிருஷ்ணாத்
கிஷ்னாட் அல்லது கிருஷ்ணாத் பீகார் மாநிலத்தில் வசிக்கும் அகிர் குலத்தினர்.  

### மஜ்ராத்
மஜ்ராத் என்பவர்கள் பீகார் மாநிலத்தில் வசிக்கும் அகிர் குலத்தினர் என்றும் இவர்கள் மது மன்னரின் வழிவந்தவர்கள் என்றும் கூறப்படுகிறது.  

## மேலும் பார்க்கவும்

- அஹிர்
- யதுவன்ஷி
# தங்கடி விமான அருங்காட்சியகம்


**தங்கடி விமான அருங்காட்சியகம்** (*Aircraft Museum Dhangadhi*) நேபாள நாட்டின் காத்மாண்டுவிற்கு மேற்கே 500 கிமீ தொலைவில் உள்ள தங்கடி நகரத்தில் அமைந்துள்ளது. முன்னாள் நேபாள விமானி பெட் உப்ரேட்டி மற்றும் அவரது அறக்கட்டளையால் 2014 ஆம் ஆண்டு செப்டம்பர் மாதம் 17 ஆம் தேதியன்று நேபாளத்தின் முதல் விமான அருங்காட்சியகமாக இது நிறுவப்பட்டது. அருங்காட்சியகம் செயலிழந்த ஃபோக்கர்-100 விமானத்தின் உள்ளே உள்ளது. 35.53 மீட்டர் நீளம் கொண்ட இவ்விமானம் 2008 ஆம் ஆண்டு மூடப்படும் வரை காசுமிக் ஏர் விமான நிறுவனம் மூலம் இயக்கப்பட்டது. அருங்காட்சியகத்தில் சுமார் 200 சிறு வணிக விமானங்கள் மற்றும் போர் விமானங்கள் காட்சிக்கு வைக்கப்பட்டுள்ளன. நுண்படிவ விமானங்களுடன், வான்வழி புகைப்பட தொகுப்பு மற்றும் விமானியறை சிற்றுண்டியகம் போன்ற வசதிகளும் உள்ளன. அருங்காட்சியகத்தின் வருவாய் புற்றுநோயாளிகளுக்கு உதவப் பயன்படுத்தப்படுகிறது. இரண்டாவது அருங்காட்சியகமான வான்பயணவியல் அருங்காட்சியகம் தங்கடி விமான அருங்காட்சியகத்தின் வெற்றியைத் தொடர்ந்து நேபாளத்தின் தலைநகரான காத்மாண்டுவில் 2017 ஆம் ஆண்டு பெட் உப்ரேட்டி அறக்கட்டளையால் நிறுவப்பட்டது.
# விசயன் விசிறிவால்


**விசயன் விசிறிவால்** (*Visayan fantail*)(*ரைபிதுரா அல்பிவென்ட்ரிசு*) என்பது பிலிப்பீன்சில் உள்ள நீக்ரோஸ், பனாய், குய்மராஸ், மஸ்பேட் மற்றும் டிகாவோ தீவுகளில் உள்ள ஒரு விசிறிவால் சிற்றினம் ஆகும். சமீப காலம் வரை, இது நீலத் தலை விசிறிவால் மற்றும் தப்லாசு விசிறிவால் ஆகியவற்றுடன் ஒத்த சிற்றினமாகக் கருதப்பட்டது.  

## விளக்கம்
ஈபேர்டு இந்தப் பறவையினை "நடுத்தர அளவிலான, நீண்ட வால் கொண்ட காடுகளில் காணப்படும் பறவை என்றும், தலை, மார்பு, முதுகு மற்றும் தோளில் மந்தமான நீல நிறமும், மார்பு மற்றும் தலைப்பகுதியில் வெளிர் நீல நிற கோடுகளுடனும், வெள்ளை வயிறு மற்றும் கீழ் முதுகு, வெளிப்புற வால் இறகுகள் மற்றும் இறக்கை, இருண்ட மத்திய வால் இறகுகள் மற்றும் இறக்கையின் இருண்ட விளிம்புடன் காணப்படும்” எனக் கூறுகிறது. உணவு தேடும் போது பெரும்பாலும் ஆண் பறவைகள் வாலினை விசிறிபோல ஆட்டுகின்றன. கறுப்புத் தலையுடைய மொனார்க்கைப் போன்று இவை செம்பழுப்பு தொடையினையும் வாலினையும் கொண்டுள்ளன. குரல் என்பது ஒரு ஒற்றை, நாசி "ஜெப்" குறிப்பு இடைவெளியில் கொடுக்கப்பட்ட அல்லது விரைவான தொடராக வேகப்படுத்தப்படும்" வகையில் உள்ளது.  

இது நீலத்தலை விசிறிவால் மற்றும் தப்லாசு விசிறிவால் ஆகியவற்றிலிருந்து இதன் வெள்ளை வயிறு மற்றும் பொதுவாக நிறத்தால் வேறுபடுகிறது.  

இது பெரும்பாலும் கலப்பு இன மந்தைகளுடன் காணப்படுகிறது.  

## வாழ்விடம் மற்றும் பாதுகாப்பு நிலை
இதன் வாழ்விடம் வெப்பமண்டல ஈரமான முதன்மை மற்றும் இரண்டாம் நிலை காடுகள் மற்றும் கடல் மட்டத்திலிருந்து 1,800 மீட்டர் உயரத்தில் உள்ள தாழ் நிலப் பகுதிகள் முதல் மலைப்பகுதிகள் வரை காடுகளின் விளிம்பில் காணப்படும்.  

பன்னாட்டு இயற்கைப் பாதுகாப்புச் சங்கம் இந்தப் பறவையை தீவாய்ப்புக் கவலை குறைந்த இனமாக மதிப்பிட்டுள்ளது. இருப்பினும், இது ஏற்கனவே குய்மராசில் அழிந்துவிட்டதாகவும், இந்த தீவுகளில் பாரிய காடழிப்பு காரணமாக மாசுபேட் மற்றும் டிகாவோ தீவில் அழிந்துவிட்டதாகவும் கூறப்படுகிறது.
# அம்பேலிம்



**அம்பேலிம்** (*Ambelim*) இந்தியாவின் கோவா மாநிலத்திலுள்ள சால்செட் தாலுகாவில் அமைந்துள்ள ஒரு கிராமம் ஆகும். தெற்கு கோவா மாவட்டத்தில் இடம்பெற்றுள்ள இக்கிராமம் வேலிம் மற்றும் அசோல்னா கிராமங்களுடன் எல்லையைப் பகிர்ந்து கொள்கிறது. இங்கு மீன் பிடி மற்றும் பழங்குடி சமூகத்தினர் அதிகமாக வாழ்கின்றனர். ஏழு வார்டுகள் உள்ளடங்கியுள்ள அம்பேலிம் கிராமத்தில் மொத்தமாக 3500 குடியிருப்பாளர்கள் வாழ்கின்றனர்.  

அம்பேலிம் கிராமம் வேலிம் சட்டமன்றத் தொகுதியின் கீழ் வருகிறது. மேலும் வேலிம் தொகுதியின் சட்டமன்ற உறுப்பினர் குரூசு சில்வாவின் இல்லம் இந்த கிராமத்தில் அமைந்துள்ளது.  

## குறிப்பிடத்தகுந்த நபர்கள்
- பெஞ்சமின் சில்வா - முன்னாள் சட்டமன்ற உறுப்பினர்
- குரூசு சில்வா - தற்போதைய சட்டமன்ற உறுப்பினர்
# அலையாத்தி காட்டு விசிறிவால்


**அலையாத்தி காட்டு விசிறிவால்** (*Mangrove fantail*)(*ரைபிதுரா பாசியானா*) என்பது ரைபிதுரிடே குடும்பத்தில் உள்ள ஒரு பறவை சிற்றினமாகும். இது அரு தீவுகள் மற்றும் தென்கிழக்கு நியூ கினி, மேற்கு மற்றும் வடக்கு ஆத்திரேலியாவின் கடற்கரையில் காணப்படுகிறது.  

இதன் இயற்கை வாழ்விடம் மிதவெப்பமண்டல அல்லது வெப்பமண்டல சதுப்புநில காடுகள் ஆகும் .
# கரிச்சான் விசிறிவால்



**கரிச்சான் விசிறிவால்** (*Drongo fantail*) என்பது குள்ள கரிச்சான் என்றும் அழைக்கப்படுகிறது. இதன் விலங்கியல் பெயர் *சேடோர்கிஞ்சசு பாபுயென்சிசு* என்பதாகும். நியூ கினி தீவில் உள்ள ஒரு பாசரின் பறவை சிற்றினம் ஆகும். இது ***சைட்டோரிஞ்சசு*** பேரினத்தில் உள்ள ஒரே ஒரு சிற்றினமாகும். இந்த சிற்றினம் நீண்ட காலமாக டிக்ரூரிடே என்ற கரிச்சான் குடும்பத்தில் வைக்கப்பட்டது. ஆனால் இது பத்துக்குப் பதிலாகப் பன்னிரண்டு வால் இறக்கைகளைக் கொண்டிருப்பதன் மூலம் இந்தக் குடும்பத்தில் உள்ள மற்ற பறவைகளிடமிருந்து வேறுபடுகிறது. மூலக்கூறு பகுப்பாய்வானது, கரிச்சான் குடும்பத்திலிருந்து இந்த சிற்றினத்தை வெளியே நகர்த்துவதை ஆதரிக்கிறது. இதற்குப் பதிலாக இதை ஒரு சகோதர சிற்றினமாக பிஜியின் பட்டுவாலில் வகைப்படுத்த அனுமதிக்கின்றது. மேலும் இந்த இரண்டு சிற்றினங்களும் விசிறிவால் குடும்பமான ரைபிதுரிடேயில் உள்ளன.
# பூச்சோங் ஜெயா


**பூச்சோங் ஜெயா**, (மலாய்: *Puchong Jaya*; ஆங்கிலம்: *Puchong Jaya*; சீனம்: 蒲种再也); என்பது மலேசியா, சிலாங்கூர், பெட்டாலிங் மாவட்டம், பூச்சோங், சுபாங் ஜெயா மாநகர்ப் பகுதியில் அமைந்து உள்ள ஒரு நகரம்.  

பூச்சோங் ஜெயா நகரத்தின் வடக்கில் கின்ராரா நகரம்; சுபாங் ஜெயா மாநகரம்; தெற்கில் சிப்பாங் நகரம்; மற்றும் புத்ராஜெயா நகரம்; கிழக்கில் செர்டாங் நகரம்; மேற்கில் புத்ரா அயிட்ஸ் ஆகிய இடங்கள் எல்லைகளாக உள்ளன. முன்பு **செர்டாங்** என்று அழைக்கப்பட்டது, இப்போது **ஸ்ரீ கெம்பாங்கான்** என்று அழைக்கப் படுகிறது.  

## பொது

1970-ஆம் ஆண்டுகளுக்கு முன்னர் பூச்சோங் ஜெயா நகரம், பூச்சோங் நகரத்தின் ஒரு பகுதியாகத் தான் இருந்தது. ஒரு கிராமப்புறப் பகுதியாக இருந்தது. பூச்சோங் நகரத்தின் வளர்ச்சியினாலும்; சுபாங் ஜெயா வளர்ச்சியினாலும்; பூச்சோங் ஜெயா எனும் ஒரு புதிய துணை நகரம் உருவானது.  

1970-ஆம் ஆண்டுகளில் பூச்சோங் ஜெயாவின் உள்கட்டமைப்பு வளர்ச்சி அதி வேகமாக பெறத் தொடங்கியது. இப்போது மாபெரும் வளர்ச்சி கண்டுள்ளது. பல தொழில் பூங்காக்கள், வணிக மையங்கள் மற்றும் குடியிருப்புப் பகுதிகள் உருவாகி உள்ளன. நகரமயமாக்கல் துரிதமாக நிகழ்ந்து உள்ளது.  

## சுபாங் ஜெயா மாநகராட்சி

பூச்சோங் ஜெயா நகரம் சுபாங் ஜெயா மாநகராட்சியின் நிர்வாகத்தின் கீழ் வருகிறது.  

பெட்டாலிங் மாவட்டத்தில் இருக்கும் சுபாங் ஜெயா மாநகராட்சியின் *(Subang Jaya City Council)* நிர்வாகத்தின் கீழ் உள்ள இதர இடங்கள்:  

- கின்ராரா *(Kinrara)*
- தாமான் பூச்சோங் உத்தாமா *(Taman Puchong Utama)*
- தாமான் சௌஜானா பூச்சோங் *(Taman Saujana Puchong)*
- பூச்சோங் பிரிமா *(Puchong Prima)*
- பூச்சோங் ஜெயா *(Puchong Jaya)*
- புக்கிட் பூச்சோங் 1 *(Bukit Puchong 1)*
- பண்டார் பூச்சோங்* (Bandar Puchong)*
- பண்டார் புத்திரி பூச்சோங் *(Bandar Puteri Puchong)*
- பூச்சோங் பெர்மாய்* (Puchong Permai)*

பூச்சோங் நகர மையம் *(Pusat Bandar Puchong)* பெரும்பாலும் சுபாங் ஜெயா மாநகராட்சியின் அதிகார எல்லைக்குள் அமைந்து உள்ளது.
# பெனாசிர் பூட்டோ மருத்துவமனை


**பெனாசிர் பூட்டோ மருத்துவமனை (Benazir Bhutto Hospital)** பாக்கித்தான் நாட்டின் இராவல்பிண்டி நகரத்திலுள்ள முர்ரி சாலையில் அமைந்துள்ளது. இராவல்பிண்டி பொது மருத்துவமனை என்ற பெயராலும் இது அழைக்கப்படுகிறது. அடிப்படை மருத்துவம், மனநல மருத்துவம், எலும்பியல், சிறுநீரகம் மற்றும் இருதயவியல் போன்ற துறைகளில் சிகிச்சயையும் கற்பித்தலையும் வழங்கும் பொது மருத்துவமனையாக இம்மருத்துவமனை செயல்படுகிறது. இராவல்பிண்டி மருத்துவக் கல்லூரியுடன் இணைக்கப்பட்டது.  

2007 ஆம் ஆண்டு திசம்பர் மாதம் 27 ஆம் தேதியன்று பெனாசிர் பூட்டோ இங்குதான் இறந்தார்.  

## வரலாறு
பெனாசிர் பூட்டோ மருத்துவமனை 1957 ஆம் ஆண்டு மாவட்ட மருத்துவமனையாக திறக்கப்பட்டது.  

## துறைகள்

- மருந்து
- அறுவை சிகிச்சை
- பெண்ணோயியல் & மகப்பேறியல்
- காது மூக்கு தொண்டை
- கண் மருத்துவம்
- நோயியல்
- மனநல மருத்துவம் (மனநல மருத்துவக் கழகமாக மேம்படுத்தப்பட்டது)
- எலும்பியல் அறுவை சிகிச்சை
- சிறுநீரகவியல்
- கதிரியக்கவியல்
- இதயவியல்
- தோல் மருத்துவம்

மனநல மருத்துவத் துறையானது பஞ்சாபில் முதன்முறையாக மனநல மருத்துவக் கழகமாகத் தரம் உயர்த்தப்பட்டுள்ளது. மனநலக் கழகம் மனநலத்திற்கான உலக் சுகாதார மையத்தின் பிராந்திய மையமாகவும் உள்ளது.
# பள்ளி வன்முறை

**பள்ளி வன்முறை** (School violence) என்பது மாணவர்-மாணவர் சண்டையிடுதல் மற்றும் உடல் ரீதியான தண்டனை உள்ளிட்ட உடல் ரீதியான வன்முறைகளையும், வாய்மொழி வரம்பு மீறல், பாலியல் வன்முறை, கற்பழிப்பு மற்றும் பாலியல் துன்புறுத்தல் உள்ளிட்ட உளவியல் வன்முறைகளையும், இணைய ஒடுக்குதல் உள்ளிட்ட பல வகையான ஒடுக்குதல்கள் மற்றும் பள்ளிக்கு ஆயுதங்களை எடுத்துச் செல்வது ஆகியவற்றைக் குறிப்பதாகும். பல நாடுகளில், துப்பாக்கிகள் அல்லது கத்திகள் போன்ற ஆயுதங்கள் பள்ளிகளில் பயன்படுத்தப்படுவது சமீபகாலமாக தீவிரமான பிரச்சனையாக மாறியுள்ளது. பள்ளி மாணவர்களுக்கிடையேயான வன்முறை மற்றும் பள்ளி ஊழியர்கள் மீது மாணவர்களின் உடல்ரீதியான தாக்குதல்களும் இதில் அடங்கும்.  

## பள்ளி வன்முறையின் வடிவங்கள் மற்றும் பல்வேறு வகையான கொடுமைப்படுத்துதல்
பள்ளி வன்முறை பரவலாக எல்லா நாடுகளிலும் நிகழ்கிறது. இது கணிசமான எண்ணிக்கையிலான குழந்தைகள் மற்றும் விடலைப் பருவத்தினரைப் பாதிக்கிறது. இது பெரும்பாலும் இணையர்களால் ஏற்படுகிறது, சில சந்தர்ப்பங்களில், ஆசிரியர்கள் மற்றும் பிற பள்ளி ஊழியர்களாலும் செய்யப்படுகிறது. பள்ளி வன்முறை உடல், உளவியல் மற்றும் பாலியல் வன்முறையை உள்ளடக்கியது.  

### உடல் சண்டைகள்
*குளோபல் ஸ்கூல்* அடிப்படையிலான மாணவர் சுகாதார கணக்கெடுப்பின் (GSHS) படி, "ஒரே பலம் அல்லது சக்தி கொண்ட இரண்டு மாணவர்கள் ஒருவருக்கொருவர் சண்டையிடத் தயாரகும்போது உடல்ரீதியான சண்டை ஏற்படுகிறது" இது உடல்ரீதியான வன்முறையின் ஒரு வடிவமாகும்.  

### பாலியல் வன்முறை
மக்கள்தொகை மற்றும் சுகாதார ஆய்வின் (DHS) படி, பாலியல் வன்முறை என்பது ஒருவரின் விருப்பத்திற்கு மாறாக கட்டாய உடலுறவு அல்லது வேறு ஏதேனும் பாலியல் செயல்கள்களில் ஈடுபடுவது ஆகும்.  

### ஆசிரியர்களால் நடத்தப்படும் உடல்ரீதியான வன்முறை
மரணம், இயலாமை, காயம் அல்லது தீங்கு விளைவிப்பதற்காக உடல் சக்தியை வேண்டுமென்றே பயன்படுத்துவதுவதனை இது குறிக்கிறது. அது தண்டனையின் வடிவமாகப் பயன்படுத்தப்பட்டாலும் வன்முறையாகவே அறியப்படுகிறது.
# பண்டார் பூச்சோங்



**பண்டார் பூச்சோங்** அல்லது **பூச்சோங் நகர மையம்**, (மலாய்: *Pusat Bandar Puchong*; ஆங்கிலம்: *Puchong Town Centre*; சீனம்: 蒲种再也); என்பது மலேசியா, சிலாங்கூர், பெட்டாலிங் மாவட்டம், பூச்சோங் பெருநகர்ப் பகுதியில் அமைந்து உள்ள ஒரு புறநகரம் ஆகும்.  

இந்த மையம் ஐ.ஓ.ஐ. பேரங்காடி *(IOI Mall),* பூச்சோங் ஜெயா *(Puchong Jaya)* மற்றும் கின்ராரா நகரத்திற்கு *(Bandar Kinrara)* அருகில் அமைந்துள்ளது.  

பூச்சோங் நகர மையத்தின் வடக்கில் சுபாங் ஜெயா மாநகரம், கின்ராரா நகரம்; தெற்கில் புத்ராஜெயா நகரம்; சிப்பாங் நகரம்; கிழக்கில் செர்டாங் நகரம்; மேற்கில் புத்ரா அயிட்ஸ் ஆகிய நகர்ப் புறங்கள் உள்ளன.  

## பொது

1960 - 1970-ஆம் ஆண்டுகளில் இருந்த பூச்சோங் நகரம் தான், இப்போது பண்டார் பூச்சோங் நகர மையம் என்று பெயர் மாற்றம் அடைந்து உள்ளது. பூச்சோங் நகரத்திற்கு அருகாமையில் உருவான நகர்ப் புறங்களின் வளர்ச்சியினாலும்; சுபாங் ஜெயா புறநகர் வளர்ச்சியினாலும்; பண்டார் பூச்சோங் எனும் ஒரு பெரு நகரம் உருவானது.  

கடந்த 30 ஆண்டுகளில் பழைய பூச்சோங் நகரத்தைச் சுற்றிலும் பல புதிய நகர்ப் புறங்கள் தோன்றின. அதனால் பழைய பூச்சோங் நகரத்திற்கு பண்டார் பூச்சோங் என தனித்துப் பெயர் வைக்கப்பட்டது.  

1970-ஆம் ஆண்டுகளில் பூச்சோங் நகரின் உள்கட்டமைப்பு பெரும் வளர்ச்சி பெறத் தொடங்கியது. இப்போது மாபெரும் வளர்ச்சி கண்டுள்ளது. பல தொழில் துறை மண்டலங்கள், வணிக மையங்கள் மற்றும் குடியிருப்புப் பகுதிகள் உருவாகி உள்ளன. கடந்த 30 ஆண்டுகளில் நகரமயமாக்கல் துரிதமான வளர்ச்சி கண்டு உள்ளது.  

### சுபாங் ஜெயா நகராண்மைக் கழகம்

பூச்சோங் நகர மையம்; சுபாங் ஜெயா நகராண்மைக் கழகத்தின் நிர்வாகத்தின் கீழ் வருகிறது.  

பெட்டாலிங் மாவட்டத்தில் இருக்கும் சுபாங் ஜெயா நகராண்மைக் கழகத்தின் *(Subang Jaya City Council)* நிர்வாகத்தின் கீழ் உள்ள இதர இடங்கள்:  

- கின்ராரா *(Kinrara)*
- தாமான் பூச்சோங் உத்தாமா *(Taman Puchong Utama)*
- தாமான் சௌஜானா பூச்சோங் *(Taman Saujana Puchong)*
- பூச்சோங் பிரிமா *(Puchong Prima)*
- பூச்சோங் ஜெயா *(Puchong Jaya)*
- புக்கிட் பூச்சோங் 1 *(Bukit Puchong 1)*
- பண்டார் பூச்சோங்* (Bandar Puchong)*
- பண்டார் புத்திரி பூச்சோங் *(Bandar Puteri Puchong)*
- பூச்சோங் பெர்மாய்* (Puchong Permai)*

பூச்சோங் நகர மையத்தின் *(Pusat Bandar Puchong)* பெரும்பகுதி சுபாங் ஜெயா நகராண்மைக் கழகத்தின் அதிகார எல்லைக்குள் அமைந்து உள்ளது.
# இந்தியப் படைக்கலத் தொழிற்சாலைகள் பணி

**இந்தியப் படைக்கலத் தொழிற்சாலைகள் சேவை**

| Service Overview |  |
| --- | --- |
| **சுருக்கமாக** | I.O.F.S. |
| **நிறுவப்பட்ட ஆண்டு** |  |
| **நாடு** |  |
| **பயிற்சி தளம்** | தேசிய பாதுகாப்பு உற்பத்தி அகாதமி |
| **நிர்வகிக்கும் அமைச்சகம்** | இந்திய பாதுகாப்பு அமைச்சகம்
பாதுகாப்பு உற்பத்தித் துறை |
| **சட்டபூர்வ அமைப்பு** | இந்திய அரசு
இந்தியக் குடியியல் பணிகள் |
| **பொதுவான தன்மை** |  |
| **பணியாளர்கள்** | 1760 |
| **சேவையின் நிறம்** | சிவப்பு, கடல் நீலம் மற்றும் வான நீலம் |
| தலைமை இயக்குநர், பொது பாதுகாப்பு படைக்கலன்கள் உற்பத்தி |  |
| இந்திய அமைச்சரவைச் செயலாளர் | } |

**இந்தியப் படைக்கலத் தொழிற்சாலைகள் பணி** (**Indian Ordnance Factories Service** (**IOFS**), இந்திய அரசின் குடியியல் பணிகளில் ஒன்றாகும். IOFS அதிகாரிகள் ஒன்றிய அரசுப்பணியாளர் தேர்வாணையம் மூலம் தேர்ந்தெடுக்கப்படும் **தொகுதி ஏ** பிரிவின் கீழ் வரும் குடிமைப் பணியியல் அதிகாரிகள் ஆவார். இந்திய பாதுகாப்பு அமைச்சகத்தின் கீழ் செய்லபடும் இந்தியப் பாதுகாப்பு படைக்கலன்கள் உற்பத்தித் தொழிற்சாலைகளில் அதிகாரிகளாக செயல்படுவர். இந்த அதிகாரிகளுக்கு நாக்பூரில் உள்ள தேசிய பாதுகாப்பு உற்பத்தி அகாதமியில் பயிற்சி வழங்கப்படுகிறது.  

IOFS அதிகாரிகள் தொழில்நுட்ப-பொறியியாளர்கள் (சிவில், மின் & மின்ணுவியல், இயந்திரவியல், வான்வெளி பொறியியல், வாகனங்கள், கடல்சார் பொறியியல், தொழில்சார் வடிவமைப்பு & உற்பத்திப் பொறியியல், கணினிப் பொறியியல், அணுசக்தி பொறியியல், கண்ணாடி இழை, ஜவுளி, வேதி பொறியியல், உலோகப் பொறியியல், தோல் தொழில்நுட்பம்) மற்றும் தொழில்நுட்ப அல்லாத சட்டம், வணிக மேலாண்மை, மேலாண்மைக் கல்விப் படிப்புகளில் பட்டம் பெற்றிருக்க வேண்டும். இதன் 1760 பணியிடங்களில் 87% இடங்கள் தொழில்நுட்பம் மற்றும் பொறியியல் படித்தவர்களுக்கு முன்னுரிமை வழங்கப்படுகிறது.  
## இதனையும் காண்க
- தேசிய பாதுகாப்பு உற்பத்தி அகாதமி
# அன்னபூர்ணா நாடக நிறுவனம்


**அன்னபூர்ணா நாடக நிறுவனம்** (* Annapurna Theatre* ) **அன்னபூர்ணா தியேட்டர்** எனவும் அறியப்படும் இது ஒடியா நாடக நிறுவனங்களின் முன்னோடியாகும்.  

## உருவாக்கம்
1933-இல், சோம்நாத் தாஸ் என்பவர், பிரிக்கப்படாத புரி மாவட்டத்தில் உள்ள கந்துவால்கோட் என்ற கிராமத்தில் ஜெயதுர்கா நாட்டிய மண்டலி, என்ற ஒரு இசை நாடக நிறுவனத்தை உருவாக்கினார். ஓரிரு ஆண்டுகளுக்குப் பிறகு, அமைப்பாளர்கள் முறையான மேடை நாடகத்திற்கு மாற முடிவு செய்தனர். இந்த நேரத்தில், வனமாலி கலை அரங்கத்தைச் சேர்ந்த சில கலைஞர்களும், திறமையான மேலாளரான பௌரி பந்து மொகந்தியும் அவர்களுடன் இணைந்தனர். மொகந்திக்கு நாடகத் துறையில் போதிய அனுபவம் இருந்தது. குறுகிய காலத்திற்குள் அவர் நிறுவனத்தை மறுசீரமைத்தார். மேலும், 1936-இல் அன்னபூர்ணா நாடக நிறுவனத்தை நிறுவினார். மிகக் குறுகிய காலத்தில் அன்னபூர்ணா நாடக நிறுவனம் ஒரு சுற்றுப்பயணம் செய்யும் குழுவாக மாறியது.  

## கிளைகள்
1939-ஆம் ஆண்டில், கார்த்திக் குமார் கோஸ், ஒரு வங்காள நாடகத்தை ஒடியா மொழியில் மொழிபெயர்த்தார். அதை **அன்னபூர்ணா நிறுவனம்** தயாரித்தது. அதன் வெற்றி ஏற்பாட்டாளர்களை முன்னேற ஊக்கப்படுத்தியது. பின்னர், அஸ்வினி குமார் கோஸ் அவர்களுக்காக பல படைப்புகளை எழுதினார். கலைஞர்களின் எண்ணிக்கை அதிகரித்ததால், நிறுவனத்தை இரண்டு கிளைகளாகப் பிரிக்க முடிவு செய்யப்பட்டது. அ-குழு மொகந்தியின் தலைமையில் பூரியிலும், ஆ-குழு கட்டக்கிலும் தனது நிலையான் அரங்கை ஆரம்பித்தது. இராமச்சந்திர மிசுராவின் சமூக நாடகம் மூலம் , கட்டக்கில் நாடகம் 1945-இல் ஆரம்பிக்கப்பட்டது. இரு குழுக்களுக்கு இடையேயான உறவுகள் ஆரம்ப கட்டத்தில் சுமூகமாக இருந்தன. மூன்றாவது குழுவான அன்னபூர்ணா-இ குறுகிய காலத்திற்கு தொடங்கப்பட்டது. ஆனால், மெல்ல மெல்ல உறவுகள் சிதைந்து கிளைகள் பிரிந்தன.  

## திரையரங்குகளின் முடிவு
இலிங்கராஜ் நந்தா என்பவரால் நிர்வகிக்கப்பட்டு வந்த அன்னபூர்ணா-பி குழு கட்டக்கிலுள்ள தின்கோனியா பாகிச்சா என்ற இடத்தில் அதன் நிரந்தர அரங்கைக் கொண்டிருந்தது. அந்த இடத்தில் இன்றும் கட்டிடம் உள்ளது. 1968 வரை அன்னபூர்ணா-ஆ குழுவில் ஆண்டுதோறும் குறைந்தது ஐந்து அல்லது ஆறு நிகழ்ச்சிகள் நடத்தப்பட்டன. இராமச்சந்திர மிஸ்ரா, பஞ்ச கிசோர் பட்நாயக், கமல் லோச்சன் மொகந்தி மற்றும் விஜய் மிசுரா போன்ற நாடக கலைஞர்கள் இந்த நாடக அரங்கில் பணியாற்றினர். புரியிலுள்ள அ-குழு அதன் சொந்த உச்சத்தைக் கண்டது. தொடர்ந்து இரண்டு மாதங்கள் மாநிலம் முழுவதும் சுற்றுப்பயணம் செய்தது. ஆனால், மெதுவாக, இரண்டு நிறுவனங்களும் தங்கள் நிதி ஆதரங்களை இழந்தன. மேலும், தவறான நிர்வாகத்தின் காரணமாக வீழ்ச்சியடைந்தன. 1977-1988 க்கு இடையில் இரவீந்திர பரிஜா என்பவரின் கீழ் சில நாடகங்கள் நடத்தப்பட்டன. **அன்னபூர்ணா நாடக நிறுவனம்** ஒரு வியத்தகு பாரம்பரியத்தை உருவாக்கியது . மேலும், கலைஞர்கள், நாடகாசிரியர்கள் மற்றும் பிற மேடை ஆளுமைகளை உருவாக்குவதில் முன்னணி பாத்திரத்தை வகித்தது. அன்னபூர்ணா (A&B) குழுமத்தின் இரண்டு திரையரங்குகளும் குறுகிய காலத்திற்கு மூடப்பட்டன. ஆனால் இப்போது அன்னபூர்ணா நாடக நிறுவனத்தின் ஆ குழு ஒவ்வொரு மாதமும் 29 ஆம் தேதி ஒரு நாடகத்தை நடத்தும் நிகழ்ச்சி நிரலுடன் மீண்டும் செயல்படத் தொடங்கியுள்ளது.  

## குறிப்பிடத்தக்க கலைஞர்கள்

- பானுமதி தேவி
# சந்தோசு சுக்லா


1996 ஆம் ஆண்டு, சௌபேபூர் சட்டமன்றத் தொகுதியில் பாரதிய சனதா கட்சி சார்பில் சந்தோசு சுக்லா சட்டமன்றத் தேர்தலில் போட்டியிட்டார். 43,418 வாக்குகள் பெற்று இரண்டாவது இடத்தைப் பிடித்தார். தொழிலாளர் ஒப்பந்த வாரியத்தின் தலைவராகவும் இருந்தார். சந்தோசு சுக்லா கொலையில் விகாசு துபே முதன்மை குற்றவாளியாக இருந்தார். துபே கைது செய்யப்பட்டார் ஆனால் அரசியல் செல்வாக்கு காரணமாக பின்னர் விடுவிக்கப்பட்டார்.
# ஆலிகார்னாசசு


வின் பண்டைய நகரங்கள்]]  
**ஆலிகார்னாசசு** (*Halicarnassus*, *Ἁλικαρνᾱσσός Halikarnāssós* or *Ἀλικαρνασσός Alikarnāssós*, ; கேரியன் 𐊠𐊣𐊫𐊰 𐊴𐊠𐊥𐊵𐊫𐊰) என்பது அனத்தோலியாவில் உள்ள காரியாவில் உள்ள ஒரு பண்டைய கிரேக்க நகரமாகும். இது தென்மேற்கு காரியாவில், கோகோவா வளைகுடாவில் ஒரு அனுகூலமான இடத்தில் அமைந்துள்ளது. இது தற்கால துருக்கியின் போட்ரம் மாநகரின் ஒரு பகுதியாக உள்ளது. ஆலிகார்னசசு மாசலசின் கல்லறைக்கு பிரபலமானது, இது மவுசோலசின் கல்லறை என்றும் அழைக்கப்படுகிறது. அதன் பெயர் " மாசோலியம் " என்ற சொல்லில் இருந்து தோன்றியது. கிமு 353 முதல் 350 வரை கட்டப்பட்ட கல்லறையானது பண்டைய உலகின் ஏழு அதிசயங்களில் ஒன்றாக தரவரிசைப்படுத்தப்பட்டது.  

ஆலிகார்னசசு வரலாறு சிறப்பு வாய்ந்தது. இது முடியாட்சி முறையைக் கொண்டிருந்தது. அந்த நேரத்தில் மற்ற கிரேக்க நகர அரசுகள் நீண்ட காலமாக தங்களை ஆண்ட அரசர்களை அகற்றின. பாரசீக ஆட்சிக்கு எதிராக ஐயோனிய அண்டை நாடுகள் கலகம் செய்தபோது, ஆலிகார்னசசு பாரசீகர்களுக்கு விசுவாசமாக இருந்தது. கிமு 333 இல் ஆலிகார்னசசு முற்றுகைக்குப் பிறகு பேரரசர் அலெக்சாந்தர் இதைக் கைப்பற்றும் வரை பாரசீகப் பேரரசின் ஒரு பகுதியாகவே இருந்தது.  

செபிரியா என்பது இங்கு உள்ள குடியேற்றத்தின் அசல் பெயராகும். கி.பி 1404 இல் இப்பகுதிக்கு அருகில் நைட்ஸ் ஆஃப் ரோட்சால் செயின்ட் பீட்டர் கோட்டையகம் கட்டப்பட்டது. கோட்டையகம் கட்டபட்ட பகுதி ஒரு தீவு ஆகும். தீவின் அருகில் இருந்த முதன்மை நிலப்பரப்பில் பல கேரியன் குடியிருப்புகளை உள்ளடக்கியதாக படிப்படியாக விரிவடைந்தது. இருப்பினும், காலப்போக்கில், தீவின் நிலப்பரப்பானது முதன்மை நிலப்பரப்புடன் ஒன்றிணைந்தது. மேலும் நகரம் தற்போதுள்ள சல்மாசிஸ், பூர்வீக லெலெஜஸ் மற்றும் கேரியன்ஸ் மற்றும் பிற்கால கோட்டையின் தளத்துடன் இணைக்க விரிவாக்கப்பட்டது. முதலில் குடியேறியவர்கள் பெலோபொன்னீசிய இனத்தைச் சேர்ந்த டோரியன்கள். என்றாலும் இது விரைவில் மறக்கப்பட்டது.
# பண்டார் புத்திரி பூச்சோங்



**பண்டார் புத்திரி பூச்சோங்** (மலாய்: *Bandar Puteri Puchong*; ஆங்கிலம்: *Puchong Puteri Town*; சீனம்: 蒲种公主城); என்பது மலேசியா, சிலாங்கூர், பெட்டாலிங் மாவட்டம், பூச்சோங் பெருநகர்ப் பகுதியில் அமைந்து உள்ள ஒரு புறநகரம் ஆகும்.  

இந்தப் பண்டார் புத்திரி பூச்சோங் நகர மையம்; ஐ.ஓ.ஐ. குழுமத்தினரால் *(IOI Group: IOI Corporation Berhad)* உருவாக்கப்பட்டது. பூச்சோங் ஜெயா *(Puchong Jaya)* மற்றும் கின்ராரா *(Bandar Kinrara)* நகரங்களையும் இந்தக் குழுமம் தான் உருவாக்கியது.  

## பொது

பண்டார் புத்திரி பூச்சோங் நகர மையத்திற்குள் பல முக்கிய வங்கிகள் உட்பட பல்வேறு வணிக மையங்கள் உள்ளன. இது ஒரு பரபரப்பான வணிக மையமாகத் திகழ்கிறது.  

இந்த நகரத்தின் வடக்கில் சுபாங் ஜெயா மாநகரம், கின்ராரா நகரம்; தெற்கில் புத்ராஜெயா நகரம்; சிப்பாங் நகரம்; கிழக்கில் செர்டாங் நகரம்; மேற்கில் புத்ரா அயிட்ஸ் ஆகிய நகர்ப் புறங்கள் உள்ளன.  

### பூச்சோங் நகரத்தின் வளர்ச்சி

பூச்சோங் நகரம், அண்மைய காலத்தில் பண்டார் பூச்சோங் நகர மையம் (மலாய்: *Pusat Bandar Puchong*; ஆங்கிலம்: *Puchong Town Centre*) என்று பெயர் மாற்றம் அடைந்தது. இந்தப் பண்டார் பூச்சோங் நகர மையத்திற்கு ஒட்டிய நகரம் தான் பண்டார் புத்திரி பூச்சோங்.  

பூச்சோங் நகரத்தின் வளர்ச்சியினாலும்; சுபாங் ஜெயா புறநகர் வளர்ச்சியினாலும்; அவற்றின் அருகாமையில் பல நகர்ப் புறங்கள் தோன்றின. அந்த வகையில், கடந்த 30 ஆண்டுகளில் பழைய பூச்சோங் நகரத்தைச் சுற்றிலும் பல புதிய நகர்ப் புறங்கள் தோன்றின. அதனால் பழைய பூச்சோங் நகரத்திற்கு பண்டார் பூச்சோங் என பெயரும் வைக்கப்பட்டது.  

1970-ஆம் ஆண்டுகளில் பூச்சோங் நகரின் உள்கட்டமைப்பு பெரும் வளர்ச்சி பெறத் தொடங்கியது. இப்போது மாபெரும் வளர்ச்சி கண்டுள்ளது. பல தொழில் துறை மண்டலங்கள், வணிக மையங்கள் மற்றும் குடியிருப்புப் பகுதிகள் உருவாகி உள்ளன. கடந்த 30 ஆண்டுகளில் நகரமயமாக்கல் துரிதமான வளர்ச்சி கண்டு உள்ளது.  

### சுபாங் ஜெயா நகராண்மைக் கழகம்

பண்டார் புத்திரி பூச்சோங்; சுபாங் ஜெயா மாநகராட்சி நிர்வாகத்தின் கீழ் வருகிறது.  

பெட்டாலிங் மாவட்டத்தில் இருக்கும் சுபாங் ஜெயா மாநகராட்சி நிர்வாகத்தின் கீழ் உள்ள இதர இடங்கள்:  

- கின்ராரா *(Kinrara)*
- தாமான் பூச்சோங் உத்தாமா *(Taman Puchong Utama)*
- தாமான் சௌஜானா பூச்சோங் *(Taman Saujana Puchong)*
- பூச்சோங் பிரிமா *(Puchong Prima)*
- பூச்சோங் ஜெயா *(Puchong Jaya)*
- புக்கிட் பூச்சோங் 1 *(Bukit Puchong 1)*
- பண்டார் பூச்சோங்* (Bandar Puchong)*
- பண்டார் புத்திரி பூச்சோங் *(Bandar Puteri Puchong)*
- பூச்சோங் பெர்மாய்* (Puchong Permai)*
# காக்கரெல்சு விசிறிவால்


**காக்கரெல்சு விசிறிவால்** (*Cockerell's fantail*)(*ரைபிதுரா காக்கரெல்லி*) அல்லது **வெள்ளை-சிறகு விசிறிவால்** என்பது ரைபிதுரிடே குடும்பத்தில் உள்ள ஒரு பறவைச் சிற்றினமாகும். இது சாலமன் தீவுகள் (தீவுக்கூட்டம்) முழுவதும் காணப்படுகிறது.  

## விளக்கம்
மெல்லிய, நீண்ட, விசிறி வாலினைக் கொண்டுள்ளது. அடிப்பகுதி வெள்ளையாகவும் மேற்பகுதி கருமையாகவும், மார்பில் வெள்ளை நிற புள்ளிகளுடன் காணப்படும். வெள்ளை நிற தொண்டையுடன் இருண்ட கொண்டையுடன் காணப்படும். இறக்கை மாறுபட்ட வெள்ளை நிறத்தில் காணப்படும்.  

## வாழிடம்
இதன் இயற்கை வாழ்விடம் மிதவெப்பமண்டல அல்லது வெப்பமண்டல ஈரமான தாழ் நில காடுகள் ஆகும். இது வாழ்விட இழப்பால் அச்சுறுத்தப்படுகிறது.